หุ้นกู้ฯ GL ทำพิษ J TRUST 5 วันราคาดิ่งเหว 24% จับตาจ่อเรียกไถ่ถอนเป็นเงินสด!
หุ้นกู้ฯ GL ทำพิษ J TRUST เพียง 5 วันราคาร่วงดิ่งเหว 24% จับตาจ่อเรียกไถ่ถอนเป็นเงินสดทั้งจำนวน!
20 ต.ค. 2560

ผู้สื่อข่าวรายงานว่า ราคาหุ้น J TRUST ซึ่งจดทะเบียนในตลาดหลักทรัพย์โตเกียว โดยปิดตลาดวันนี้ (20 ต.ค.) ราคาอยู่ที่ 840 เยน ลบ 2.21% สูงสุดที่ 856 เยน ต่ำสุดที่ 836 เยน
สำหรับปัจจัยที่ส่งผลให้ราคาหุ้น J TRUS ปรับตัวลดลง มาจากกรณีเมื่อวันที่ 16 ต.ค.60 สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษ นายมิทซึจิ โคโนชิตะ ผู้บริหารบริษัท กรุ๊ปลีส จำกัด (มหาชน) หรือ GL ต่อกรมสอบสวนคดีพิเศษ (DSI) กรณีทุจริต เบียดบังทรัพย์สินของบริษัท และทำบัญชีไม่ถูกต้อง โดยทำธุรกรรมอำพรางผ่านบริษัทที่เกี่ยวข้องในต่างประเทศหลายแห่ง เพื่อให้ผลประกอบการของ GL สูงเกินความจริง
โดยวานนี้ (19 ต.ค.) ก.ล.ต.ได้แจ้งให้ GL เร่งแก้ไขงบทางการเงินที่มีปัญหาโดยด่วน ขณะที่วันนี้ (20 ต.ค.) ตลาดหลักทรัพย์ประเทศไทย (ตลท.) ได้ขึ้นเครื่องหมาย SP เป็นเวลา 1 วัน ซึ่งราคาหุ้น GL ก่อนถูกพักการซื้อขายอยู่ที่ 9.15 บาท ลบ 1.75 บาท หรือ 16.06% สูงสุดที่ 11.80 บาท ต่ำสุดที่ 7.95 บาท มูลค่าซื้อขายที่ 3.81 พันล้านบาท
ทั้งนี้ นับตั้งแต่ก.ล.ต.กล่าวโทษ นายมิทซึจิ โคโนชิตะ จนถึงปัจจุบัน ราคาหุ้น J TRUST ได้ปรับตัวลงมาแล้วถึง 23.45%
โดย J TRUST เป็นผู้ถือครองหุ้นกู้แปลงสภาพของ GL จำนวนทั้งหมด 3 ชุด มูลค่ารวมกัน 210 ล้านเหรียญสหรัฐฯ ดังนี้ ชุดที่ 1 มีอายุ 3 ปี นับแต่วันออกหุ้นกู้เมื่อวันที่ 6 มี.ค.58 วงเงิน 30 ล้านเหรียญสหรัฐฯ หรือ ประมาณ 1 พันล้านบาท อัตราดอกเบี้ย ร้อยละ 5 ต่อปี มีราคาแปลงสภาพ 10 บาท ซึ่งแปลงสภาพเป็นที่เรียบร้อยแล้ว
ส่วนชุดที่ 2 มีอายุ 5 ปี นับแต่วันออกหุ้นกู้เมื่อวันที่ 1 ส.ค.59 จำนวน 1,300 หน่วย วงเงิน 130 ล้านเหรียญสหรัฐฯ หรือ ประมาณ 4.60 พันล้าน เทียบอัตราแลกเปลี่ยน 35.40 บาท อัตราดอกเบี้ยร้อยละ 5 ต่อปี มีราคาแปลงสภาพ 40 บาท ซึ่งจะครบกำหนดแปลงสภาพ 1 ส.ค.64
ขณะที่ชุดที่ 3 มีอายุ 3 ปี นับแต่วันออกหุ้นกู้เมื่อวันที่ 20 มี.ค.60 วงเงิน 50 ล้านเหรียญสหรัฐฯ หรือ ประมาณ 1.73 พันล้าน เทียบอัตราแลกเปลี่ยน 34.6548 บาท อัตราดอกเบี้ยร้อยละ 5 ต่อปี มีราคาแปลงสภาพ 70 บาท จะครบกำหนดแปลงสภาพ 20 มี.ค.63
โดยหุ้นกู้ทั้ง 2 ชุด J Trust สามารถเลือกแปลงสภาพหุ้นกู้ได้ 2 ทางเลือก คือ 1. ไถ่ถอนเป็นเงินสดทั้งจำนวน และ 2. ไถ่ถอนด้วยการแปลงสภาพเป็นหุ้นสามัญ
ทั้งนี้ J Trust ได้มีการนำมาตรฐานรายงานทางการเงินระหว่างประเทศ (IFRS) มาใช้สำหรับการจัดทำบัญชีของบริษัท ซึ่งมีความแตกต่างจากมาตรฐานที่ถูกยอมรับทั่วไปตามหลักของประเทศญี่ปุ่น (J-GAPP) โดยภายใต้ระบบดังกล่าว บริษัทจำเป็นต้องทำการบันทึกผลกำไร/ขาดทุนที่ยังไม่รับรู้ลงในงบกำไรขาดทุน (Income Statement) เป็นรายไตรมาสด้วย
ดังนั้น J Trust จึงจำเป็นต้องทำการบันทึกขาดทุนจากการถือครองหุ้นกู้ของ GL เนื่องจากในปัจจุบันราคาหุ้น GL ได้ปรับตัวลงมาอยู่ที่ระดับ 9 บาท ซึ่งถือว่าเป็นราคาต่ำกว่าราคาแปลงสิทธิหุ้นกู้ที่กำหนดไว้ลงในงบการเงินของบริษัท แม้ว่าจะยังไม่ได้ไถ่ถอนหุ้นกู้ดังกล่าวก็ตาม
ทั้งนี้ เป็นที่น่าจับตามองว่า หาก J Trust เลือกไถ่ถอนหุ้นกู้ทั้ง 2 ชุดเป็นเงินสดทั้งจำนวน J Trust รวมเป็นเงินสดราว 6.33 พันล้านบาท ทาง GL ในฐานะที่เป็นผู้ออกหุ้นทั้ง 2 ชุด จะสามารถชำระหนี้จากการที่ J Trust เรียกไถ่ถอนหุ้นกู้เป็นเงินสดทั้ง 2 ชุดได้หรือไม่ เนื่องจากปัจจุบัน GL มีกระแสเงินสดอยู่ที่ 3.59 พันล้านบาท ณ วันที่ 30 มิ.ย.60
นอกจากนี้ ยังอยู่ระหว่างการแจ้งนำนงการใช้สิทธิใบสำคัญแสดงสิทธิเพื่อซื้อหุ้นสามัญของบริษัท กรุ๊ปลีส จำกัด (มหาชน) จัดสรรให้ผู้ถือหุ้นเดิม ครั้งที่ 8 หรือ GL-W4 ในอัตราการใช้สิทธิ (หน่วย:หุ้น) 1 : 1 ขณะที่ราคาแปลงสิทธิสูงถึง 40 บาทต่อหุ้น